มันนี่ทูเดย์
เงินบาทเริ่มอ่อนค่ารับ ศก.สหรัฐบวก
25 มิ.ย. 2558

เงินบาทเริ่มอ่อนค่ารับ ศก.สหรัฐบวก
นักค้าเงินธนาคารกรุงเทพ เปิดเผยว่า ค่าเงินบาทวันที่ 24 มิ.ย.ที่ผ่านมา ปิดที่ระดับ 33.76-33.80 บาท/เหรียญสหรัฐ อ่อนค่าลงจากช่วงเช้าซึ่งเปิดตลาดที่ระดับ 33.77 บาท/เหรียญสหรัฐ และอ่อนค่าลงเมื่อเทียบกับระดับปิดตลาดเมื่อวันก่อนหน้าที่ 33.73-33.75 บาท/เหรียญสหรัฐ น.ส.กาญจนา โชคไพศาลศิลป์ ผู้จัดการฝ่ายวิจัยเศรษฐกิจมหภาค บริษัท ศูนย์ วิจัยกสิกรไทย กล่าวว่า ปัจจัยสำคัญที่ทำให้เงินบาทอ่อนช่วงนี้ เป็นเพราะเงินเหรียญสหรัฐปรับแข็งค่าขึ้นจาก 2 ปัจจัยหลัก คือ ธนาคารกลางสหรัฐ (เฟด) พูดเรื่องการเตรียมพร้อมจะปรับขึ้นดอกเบี้ย บวกกับตัวเลขยอดขายบ้านใหม่ของสหรัฐออกมาดี จึงหนุนให้เงินเหรียญสหรัฐปรับแข็งค่าขึ้นและส่งผลให้สกุลอื่นรวมถึงเงินบาทอ่อนค่าลง กระทั่งเงินบาทกลับมาอ่อนค่าสุดระหว่างวันที่ 33.80 บาท/เหรียญสหรัฐ ได้อีกรอบ
เอไลฟ์ฯ ฝ่าดอกเบี้ยขาลงล็อกยีลด์ที่ 4% 
นายเชาว์พันธุ์ พันธุ์ทอง กรรมการผู้จัดการ บริษัท แอ๊ดวานซ์ ไลฟ์ ประกันชีวิต เปิดเผยว่า บริษัทได้ออกผลิตภัณฑ์ประกันชีวิต “STRIKE 3” กรมธรรม์ออมทรัพย์รูปแบบใหม่ที่จ่ายเบี้ยเพียงครั้งเดียว คุ้มครองยาว 3 ปี ให้ผลตอบแทนสูง 4% ต่อปี ทุนประกันเริ่มต้นที่ 1 แสนบาท โดยลูกค้าสามารถเริ่มทำได้ตั้งแต่ช่วงอายุ 1 เดือน-70 ปี ซึ่งตอบโจทย์ความต้องการของลูกค้าเนื่องจากเป็นการออมระยะสั้นที่ให้ผลตอบแทนสูง สวนทางกับภาวะดอกเบี้ยที่อยู่ในช่วงขาลง ประกอบกับเป็นผลิตภัณฑ์จ่ายเบี้ยประกันภัยเพียงครั้งเดียว